Korrektiewe beampte vas oor boendoehof-moordŉ Beampte van die departement van korrektiewe dienste is Dinsdag in Worcester in die Wes-Kaap in hegtenis geneem nadat hy glo deelgeneem het aan ŉ moord waar die inwoners gereg in eie hande geneem het. “Die 39-jarige beampte is in Zwelitsha in Worcester in hegtenis geneem tydens ŉ voorval van openbare geweld waartydens ŉ vermeende misdadiger gesterf het,” het Nasiphi Same, woordvoerder van die polisie, gesê. “Die slagoffer is met klippe en ander gevaarlike voorwerpe aangerand, en hy is later na ŉ hospitaal geneem vir mediese behandeling. Hy het aan sy beserings beswyk.” Same het gesê die beampte, ŉ werknemer van Brandvlei-gevangenis, is op die toneel in hegtenis geneem. Hy was in uniform. Hy sal na verwagting Donderdag in die Worcester-landdroshof verskyn op aanklag van openbare geweld en moord.